## Rješenje Agencije za zaštitu tržišnog natjecanja klasa: UP/I 430-01/12-02/008, urbroj: 580-09-01/89-2012-007 od 25. listopada 2012.

### NN 129/2012 (23.11.2012.), Rješenje Agencije za zaštitu tržišnog natjecanja klasa: UP/I 430-01/12-02/008, urbroj: 580-09-01/89-2012-007 od 25. listopada 2012.

AGENCIJA ZA ZAŠTITU TRŽIŠNOG NATJECANJA

2765

Agencija za zaštitu tržišnog natjecanja, sukladno članku 13. stavaka 1., 2., i 3. Zakona od državnim potporama (»Narodne novine«, broj 140/05 i 49/11) u upravnom postupku davanja odobrenja na Prijedlog Programa potpora za znanstveno-istraživačke projekte kroz Fond »Jedinstvo uz pomoć znanja« pokrenutog od strane Ministarstva znanosti, obrazovanja i sporta, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Milivoj Maršić, dipl. oec., Vesna Patrlj, dipl. iur., i dr. sc. Mirna Pavletić-Župić, sa 120. sjednice, održane 25. listopada 2012., donosi

RJEŠENJE

I. Odobrava se državna potpora u obliku subvencije u ukupnom iznosu od 11.550.000,00 kuna za male, srednje i velike poduzetnike za temeljna, primijenjena i razvojna istraživanja sadržana u Prijedlogu Programa potpora za znanstveno-istraživačke projekte kroz Fond »Jedinstvo uz pomoć znanja« jer je sukladna sa Zakonom o državnim potporama.

II. Utvrđuje se da se državne potpore iz točke I. izreke ovog rješenja ne mogu dodijeliti poduzetnicima u teškoćama.

III. Ministarstvo znanosti, obrazovanja i sporta u obvezi je dostaviti Agenciji za zaštitu tržišnog natjecanja Izvješće o korištenju potpora iz točke I. izreke ovog rješenja.

Rok: najkasnije do 31. siječnja 2014.

IV. Trajanje Prijedloga Programa potpora za znanstveno-istraživačke projekte kroz Fond »Jedinstvo uz pomoć znanja« iz točke I. izreke ovog rješenja je do 31. prosinca 2013.

V. Ovo rješenje bit će objavljeno u »Narodnim novinama«.

Obrazloženje

1. POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 23. srpnja 2012. od Ministarstva znanosti, obrazovanja i sporta (dalje: Ministarstvo) Prijedlog Programa potpora za poticanje inovacijsko-tehnologijskog sustava (dalje: Prijedlog Programa potpora).

Prijedlog Programa potpora dostavljen je sukladno članku 12. Zakona o državnim potporama (»Narodne novine«, broj 140/05 i 49/11; dalje ZDP) koji, između ostalog, propisuje da su Ministarstva i druga tijela državne uprave koja dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju državne potpore, dužni dostaviti prijedlog državne potpore Agenciji na odobrenje.

Budući da Prijedlog Programa potpora nije bio u cijelosti usklađen sa ZDP-om, Agencija je zahtjevom od 7. kolovoza 2012. zatražila dopunu Prijedloga Programa potpora te je Ministarstvo dostavilo Agenciji 6. rujna 2012. Prijedlog Programa potpora za znanstveno-istraživačke projekte kroz Fond »Jedinstvo uz pomoć znanja« (dalje: Prijedlog Programa).

U cilju usklađenja dostavljenog Prijedloga Programa sa ZDP-om, Agencija je zahtjevom od 2. listopada zatražila dopunu istog te je konačnu verziju Prijedloga Programa Ministarstvo dostavilo Agenciji 23. listopada 2012.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP). Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju općih pravila o skupnim izuzećima u području državnih potpora (»Narodne novine«, broj 37/09; dalje: Odluka) i Odluku o objavljivanju pravila o potporama za istraživanje i razvoj i inovacije (Narodne novine«, broj 84/07).

3. OCJENA DRŽAVNE POTPORE SADRŽANE U PRIJEDLOGU PROGRAMA

Agencija je, polazeći od navedenih odredbi iz Prijedloga Programa, u konkretnom slučaju utvrdila da subvencije koje će se dodjeljivati poduzetnicima, neovisno o njihovoj veličini predstavljaju državnu potporu iz članka 3. stavka 1. ZDP-a. Naime, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Rečeni uvjeti moraju biti kumulativno ispunjeni da bi se dodijeljena sredstva mogla smatrati državnom potporom.

Primjenom navedenih uvjeta na konkretan slučaj utvrđeno je da se radi o državnoj potpori iz članka 3. stavka 1. ZDP-a, i to stoga što:

– predviđena subvencija predstavlja stvarni rashod za državni proračun. Naime, radi se konkretno o sredstvima koja su planirana u Državnom proračunu Republike Hrvatske za 2013.

– subvencija se dodjeljuje na selektivnoj osnovni jer utječe na ravnotežu između korisnika potpora i njegove konkurencije koja ne ostvaruje pravno na potporu, odnosno namijenjena je isključivo poduzetnicima koji se bave istraživanjem i razvojem,

– poduzetnici koji će koristiti predmetnu subvenciju ostvaruju ekonomsku prednost koju ne bi stekli tijekom svojeg redovnog poslovanja,

– postoji mogućnost narušavanja tržišnog natjecanja i trgovine između Republike Hrvatske i država članica Europske unije davanjem subvencije pojedinim poduzetnicima osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Također, uvidom u Prijedlog Programa, utvrđeno je da predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

4. OPIS PRIJEDLOGA PROGRAMA

Razmatrajući Prijedlog Programa i Obrazac prijave utvrđeno je sljedeće:

4.1. Davatelj državne potpore: Ministarstvo

Ministarstvo sredstva dodjeljuje putem Fonda »Jedinstvo uz pomoć znanja« kojeg je osnovalo Ministarstvo.

Članak 2. stavak 1. ZDP-a, između ostalog, propisuje da su davatelji državne potpore u smislu ZDP-a, Republika Hrvatska putem ovlaštenih pravnih osoba i središnjih tijela državne uprave, te svaka pravna osoba koja dodjeljuje ili upravlja državnim potporama u smislu ZDP-a.

4.2. Naziv programa i cilj: Programi potpora za znanstveno-istraživačke projekte kroz Fond »Jedinstvo uz pomoć znanja«.

Prijedlog Programa obuhvaća 4 podprograma:

1. Program »Znanstvena suradnja«

– cilj: poticanje znanstvenih istraživanja kroz financiranje suradničkih projekata srednje veličine te podupiranje istraživačkih projekata u Republici Hrvatskoj (dalje: RH) koji doprinose ciljevima Fonda »Jedinstvo uz pomoć znanja« (dalje: Fond) i koji uključuju suradnju s hrvatskom znanstvenom i stručnom dijasporom.

2. Program »Povezivanje znanstvenika«

– cilj: razmjena stručnjaka i znanja između RH i znanstvene dijaspore kroz financiranje znanstveno-istraživačkih projekata.

3. Program »Moje prvo istraživanje«

– cilj: podupiranje mladih znanstvenika i stručnjaka omogućujući im samostalno vođenje znanstvenih istraživanja kroz financiranje znanstveno-istraživačkih projekata.

4. Program »Istraživanje u gospodarstvu i akademiji«

– cilj: podupiranje mobilnosti stručnjaka i mladih znanstvenika između akademije i hrvatskog gospodarstva kroz financiranje znanstveno-istraživačkih projekata.

4.3. Korisnici državnih potpora: mali, srednji i veliki poduzetnici

Korisnici državnih potpora ne mogu biti poduzetnici u teškoćama sukladno točki 9. do 11. Odluke objavljivanju pravila o državnim potporama za sanaciju i restrukturiranje poduzetnika u teškoćama (»Narodne novine«, broj 20/07 i 119/11), budući da državne potpore za istraživanje i razvoj predstavljaju horizontalne potpore čija je dodjela zabranjena poduzetnicima u teškoćama.

4.4. Kategorije, intenziteti i opravdani troškovi:

a) Program »Znanstvena suradnja«

– opravdani troškovi odgovaraju opravdanim troškovima za temeljna, primijenjena i razvojna istraživanja iz članka 31. stavka 5. Odluke, a odnose se na sljedeće: troškove osoblja (istraživača, tehničara i drugog pomoćnog osoblja u opsegu u kojem je ono zaposleno na istraživačkom projektu); troškove instrumenata i opreme u opsegu i u razdoblju u kojem se koriste za istraživački projekt; ako se takvi instrumenti i oprema ne koriste tijekom vijeka istraživačkog projekta, opravdanima se smatraju samo troškovi amortizacije koji se odnose na trajanje istraživačkog projekta, izračunati na temelju dobre računovodstvene prakse; troškove ugovornih istraživanja, tehničkog znanja i patenata koji su kupljeni ili licencirani od vanjskih izvora po tržišnim cijenama, ako je transakcija izvršena nepristrano i nema naznake dogovornog djelovanja, kao i savjetodavni troškovi i troškovi istovjetnih usluga ako se koriste isključivo za djelatnosti istraživanja; dodatne režijske troškove nastale izravno kao rezultat istraživačke djelatnosti; te druge troškove poslovanja, uključujući troškove materijala, potrošne robe i sličnih proizvoda, nastalih izravno kao rezultat istraživačke djelatnosti.

– intenziteti državne potpore odgovaraju intenzitetima iz članka 31. stavka 3. Odluke i iznose 100% opravdanih troškova za temeljna istraživanja, 50% opravdanih troškova za primijenjena istraživanja i 25% opravdanih troškova za razvojna istraživanja.

Navedeni intenziteti mogu se povećati na sljedeći način, sukladno članku 31. stavku 4. Odluke: 10% za srednje poduzetnike te 20% za male poduzetnike uz dodatnih 15% bonusa do maksimalnog intenziteta potpore do 80% opravdanih troškova uz uvjete:

1. projekt uključuje stvarnu suradnju između barem dva poduzetnika koji su neovisni jedan o drugoga i ispunjava sljedeće uvjete:

– niti jedan poduzetnik sam ne snosi više od 70% opravdanih troškova projekta suradnje,

– projekt uključuje suradnju s barem jednim malim ili srednjim poduzetnikom ili se provodi u barem dvije različite države članice, ili

2. projekt uključuje stvarnu suradnju između poduzetnika i istraživačke organizacije koja nije korisnik potpore uz ispunjavanje slijedećih uvjeta:

– istraživačka organizacija snosi barem 10% opravdanih troškova projekata, i

– istraživačka organizacija ima pravo objaviti rezultate istraživačkih projekata ako oni proizlaze iz istraživanja koje je provela ta organizacija, ili

3. u slučaju primijenjenih istraživanja, rezultati projekta priopćuju se širokom krugu na tehničkim i znanstvenim konferencijama, objavom u znanstvenim ili tehničkim časopisima ili repozitorijima s javnim pristupom.

Podugovaranje u smislu gore navedene točke 1. i 2. ne smatra se stvarnom suradnjom.

Pojam temeljnih, primijenjenih i razvojnih istraživanja odgovara pojmovima za temeljna, razvojna i primijenjena istraživanja iz članka 30. točke 2., 3. i 4. Odluke.

Temeljno istraživanje je eksperimentalni ili teorijski rad poduzet prvenstveno kako bi se stekla nova znanja o temeljnim načelima fenomena i vidljivih činjenica, bez vidljive izravne primjene u praksi.

Primijenjena istraživanja koja su namijenjena stjecanju znanja za razvoj novih proizvoda, procesa i usluga ili poboljšanju već postojećih proizvoda, postupaka i usluga što uključuje proizvodnju dijelova za složene sustave, nužno za primijenjena istraživanja, poglavito za vrednovanje općenitih tehnologija, uz izuzeće prototipova.

Razvojna istraživanja namijenjena stjecanju, kombiniranju, oblikovanju i korištenju postojećih znanstvenih, tehnoloških, poslovnih i ostalih mjerodavnih znanja i vještina u svrhu izrade planova i aranžmana ili dizajna novih, promijenjenih ili poboljšanih proizvoda, procesa ili usluga. Ovo uključuje i druge djelatnosti za konceptualno definiranje, planiranje i dokumentiranje novih proizvoda procesa ili usluga, proizvodne nacrte, crteže, planove i ostalu dokumentaciju koji u pravilu nisu namijenjeni komercijalnoj uporabi. Ako je prototip nužno konačni komercijalni proizvod i ako ga je preskupo proizvesti samo da bi se koristio u svrhu prikazivanja i vrednovanja, razvoj komercijalno upotrebljivih prototipova i pilot –projekata biti će uključen. U slučaju naknadnog komercijalnog korištenja pokaznih projekata i pilot projekata, svi prihodi koji proizlaze iz takve uporabe moraju se oduzeti od opravdanih troškova.

Eksperimentalna proizvodnja i ispitivanje proizvoda, procesa i usluga također se prihvaćaju uz uvjet da se ne mogu koristiti ili izmijeniti tako da se mogu koristiti u industrijskoj primjeni ili komercijalno. Eksperimentalni razvoj ne uključuje rutinske ili periodične izmjene proizvoda, proizvodnih linija, proizvodnih procesa, postojećih usluga i drugih djelatnosti u tijeku, čak i ako takve promjene mogu predstavljati poboljšanja.

b) Program »Povezivanje znanstvenika«

– opravdani troškovi iz Prijedloga Programa odgovaraju opravdanim troškovima za temeljna, primijenjena i razvojna istraživanja iz članka 31. stavka 5. Odluke, a odnose se na sljedeće: troškove osoblja (istraživača, tehničara i drugog pomoćnog osoblja u opsegu u kojem je ono zaposleno na istraživačkom projektu); dodatne režijske troškove nastale izravno kao rezultat istraživačke djelatnosti; te druge troškove poslovanja, uključujući troškove materijala, potrošne robe i sličnih proizvoda, nastalih izravno kao rezultat istraživačke djelatnosti.

– intenziteti opravdanih troškova odgovaraju intenzitetima opisanim u članku 31. stavku 3. i 4. koji je opisan u točki 4.4.a) obrazloženja ovog rješenja.

c) Program »Moje prvo istraživanje«

– opravdani troškovi iz Prijedloga Programa odgovaraju opravdanim troškovima opisanim u članku 31. stavku 5. Odluke koji je opisan u točki 4.4.a) obrazloženja ovog rješenja.

– intenziteti opravdanih troškova odgovaraju intenzitetima opisanim u članku 31. stavku 3. i 4. koji je opisan u točki 4.4.a) obrazloženja ovog rješenja.

d) Program »Istraživanje u gospodarstvu i akademiji«

– opravdani troškovi iz Prijedloga Programa odgovaraju opravdanim troškovima za temeljna, primijenjena i razvojna istraživanja iz članka 31. stavka 5. Odluke, a odnose se na troškove osoblja (istraživača, tehničara i drugog pomoćnog osoblja u opsegu u kojem je ono zaposleno na istraživačkom projektu).

– intenziteti opravdanih troškova odgovaraju intenzitetima opisanim u članku 31. stavku 3. i 4. koji je opisan u točki 4.4.a) obrazloženja ovog rješenja.

4.5. Instrument državne potpore: subvencija (bespovratna sredstva)

4.6. Trajanje programa i izvori sredstava:

Program će se primjenjivati od dana donošenja rješenja o odobrenju, do 31. prosinca 2013., a sredstva za provođenje Programa koristit će se isključivo u 2013.

Predmetna sredstva u iznosu od 10.080.000,00 kuna planirana su u Državnom proračunu Republike Hrvatske na aktivnosti A818029 – Priprema drugog projekta tehnologijskog razvoja – zajam Svjetske banke za obnovu i razvoj.

Budući da su iznosi sredstava u Prijedlogu Programa navedeni za svaki podprogram iz točke 4.2. obrazloženja ovog rješenja, u Tablici 1. prikazani su iznosi za svaki pojedini program državne potpore sadržan u Prijedlogu Programa i opisan u točkama 4.2., 4.3. i 4.4., po pojedinim kategorijama istraživanja, u kunama.

Tablica 1.

|  |  |  |  |  |
| --- | --- | --- | --- | --- |
| Programi potpora za znanstveno-istraživačke projekte kroz Fond »Jedinstvo uz pomoć znanja« za 2013. | | | | |
|  | Temeljno istraživanje | Primijenjeno istraživanje | Razvojno istraživanje | Ukupno |
| Program »Znanstvena suradnja« | 1.500.000 kuna | 4.500.000 kuna | 1.500.000 kuna | 7.500.000 kuna |
| Program »Povezivanje znanstvenika« | 75.000 kuna | 150.000 kuna | 75.000 kuna | 300.000 kuna |
| Program »Moje prvo istraživanje« | 375.000 kuna | 1.125.000 kuna | 375.000 kuna | 1.875.000 kuna |
| Program »Istraživanje u gospodarstvu i akademiji« | 187.500 kuna | 1.312.500 kuna | 375.000 kuna | 1.875.000 kuna |
|  | 11.550.000 kuna | | | |

Sredstva za provedbu Programa »Znanstvena suradnja« za 2013. ukupno iznose 22.500.000 kuna, od čega se iznos od 7.500.000 kuna odnosi na potporu za istraživanje, razvoj i inovacije u 2013., a koji je prikazan u Tablici 1. Ostala sredstva u iznosu od 15.000.000 kuna za provedbu programa ne smatraju se državnom potporom.

Sredstva za provedbu Programa »Povezivanje znanstvenika« za 2013. ukupno iznose 750.000 kuna od čega se iznos od 300.000 kuna odnosi na potporu za istraživanje, razvoj i inovacije za isto razdoblje, a koji je prikazan u Tablici 1. Ostala sredstva u iznosu od 450.000 kuna za provedbu programa ne smatraju se državnom potporom.

Sredstva za provedbu Programa »Moje prvo istraživanje« za 2013. ukupno iznose 4.500.000 kuna, od čega se iznos od 1.875.000 kuna odnosi na potporu za istraživanje, razvoj i inovacije za isto razdoblje, a koji je prikazan u Tablici 1. Ostala sredstva u iznosu od 2.625.000 kuna za provedbu podprograma ne smatraju se državnom potporom.

Sredstva za provedbu Programa »Istraživanje u gospodarstvu i akademiji« za 2013. ukupno iznose 2.250.000 kuna, od čega se iznos od 1.875.000 kuna odnosi na potporu za istraživanje, razvoj i inovacije za isto razdoblje, a koji je prikazan u Tablici 1. Ostala sredstva u iznosu od 375.000 kuna za provedbu programa ne smatraju se državnom potporom.

Namjena navedenih iznosa sredstava koja se ne smatraju državnom potporom opisana je u točki 5. obrazloženja ovog rješenja.

U članku 6. stavku 1. točki e) Odluke navedena su ograničenja prema kojima pojedinačni iznosi državne potpore ne mogu biti dodijeljeni ukoliko prelaze sljedeće pragove:

– 20 milijuna eura po poduzetniku, po projektu/studiji izvedivosti, ako se projekt pretežno sastoji od temeljnih istraživanja

– 10 milijuna eura po poduzetniku, po projektu/studiji izvedivosti, ako se projekt pretežno sastoji od primijenjenih istraživanja,

– za sve ostale projekte 7,5 milijuna eura po poduzetniku, po projektu/studiji izvedivosti,

Usporedbom iznosa državnih potpora prikazanih u Tablici 1. i ograničenja koja se odnose na pojedinačne iznose državnih potpora razvidno je da pojedinačni iznosi državnih potpora ne prelaze gornje pragove određene člankom 6. stavkom 1. točkom e) Odluke.

4.7. Učinak poticaja

Pravilima o učincima poticaja navedenih u Prijedlogu Programa, za svaki podprogram iz točke 4.2. obrazloženja ovog rješenja, a u skladu s člankom 8. Odluke, određeno je da potpore koje se dodjeljuju malim i srednjim poduzetnicima imaju poticajni učinak ako je korisnik podnio prijavu za potporu prije nego što je počeo rad na projektu ili djelatnosti.

Za potpore koje se dodjeljuju velikim poduzetnicima, smatra se da imaju poticajni učinak ako je, uz ispunjavanje uvjeta utvrđenih u članku 8. stavku 2. Odluke, davatelj potpore prije dodjele predmetne pojedinačne potpore provjerio da se dokumentacijom koju je pripremio korisnik potvrđuje jedan ili više sljedećih uvjeta:

(a) znatno povećanje veličine projekta/djelatnosti, kao posljedica potpore;

(b) znatno povećanje obuhvata projekta/djelatnosti, kao posljedica potpore;

(c) znatno povećanje ukupnog iznosa koji korisnik troši na projekt/djelatnost, kao posljedica potpore;

(d) znatno povećanje brzine dovršavanja predmetnog projekta/djelatnosti;

(e) u vezi s regionalnim potporama za ulaganje spomenutima u članku 13. Odluke, potvrda da projekt kao takav u nedostatku potpore ne bi bio proveden u predmetnom potpomognutom području.

4.8. Nadzor i pravila o zbrajanju državnih potpora

Tijelo nadležno za provedbu i nadzor nad namjenskim trošenjem predmetnih sredstava je Povjerenstvo za upravljanje Fondom, osnovano od strane Ministarstva. Mehanizmi nadzora sadrže nadzor kroz polugodišnja izvješća voditelja projekta koja sadrže opisne ocjene napretka projekta i kvantitativne indikatore provedbe, evaluaciju projekta od strane Tajništva Fonda i Povjerenstva za upravljanje, uključujući znanstvenu evaluaciju od nezavisnog evaluatora nakon što je isteklo pola razdoblja predviđenog za provedbu, ili nakon što je utrošeno 50% sredstava, nezavisnu financijsku reviziju te završnu evaluaciju projekta koju provode Tajništvo Fonda i Povjerenstvo za upravljanje, uključujući završnu znanstvenu evaluaciju od nezavisnog evaluatora.

Iz pravila o zbrajanju državnih potpora navedenih u Prijedlogu Programa za svaki podprogram iz točke 4.2. obrazloženja ovog rješenja proizlazi da se državne potpore mogu zbrajati sa svim drugim potporama sve dok se te mjere potpora tiču različitih opravdanih troškova koje je moguće utvrditi, ali se ne smiju zbrajati s drugom potporom ili s kakvim drugim oblikom financiranja od strane Europske unije u vezi s istim opravdanim troškovima, uz djelomično ili potpuno preklapanje, ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu.

Pri određivanju poštuju li se pragovi pojedinačne prijave, uzima se u obzir ukupan iznos mjera javne pomoći za potpomognutu djelatnost ili projekt, bez obzira na to financira li se ta pomoć iz lokalnih, regionalnih, nacionalnih izvora.

Pravila o zbrajanju također služe za kontrolu iznosa potpore ukoliko se korisnik prijavi na više podprograma sadržanih u Prijedlogu Programa.

5. DODJELA FINANCIJSKIH SREDSTAVA KOJA SE NE SMATRAJU DRŽAVNOM POTPOROM

Osim korisnika državne potpore, velikih, malih i srednjih poduzetnika, korisnici sredstava mogu biti i istraživačke organizacije (javne ustanove) koje se ne smatraju korisnikom državne potpore iz članka 2. stavka 2. ZDP-a, jer su ispunjeni sljedeći uvjeti iz točke 3.2.1. i 3.2.2. Odluke o objavljivanju pravila o potporama za istraživanje i razvoj i inovacije:

– javne ustanove (javni istraživački instituti, sveučilišta, fakulteti i druge visokoškolske organizacije), koje provode temeljna, primijenjena ili razvojna istraživanja i šire rezultate putem predavanja, objavljivanja ili transfera tehnologije pri čemu se sva dobit ponovno ulaže u te djelatnosti, te u slučaju kada istraživačke organizacije istraživanja obavljaju u korist poduzetnika na način da izvršavaju uslugu za poduzetnika koji je nalogodavatelj uz uvjet da istraživačka organizacija provodi istraživanje po tržišnoj cijeni ili cijeni koja odražava sveukupne troškove usluge uvećane za uobičajenu maržu (točka 3.2.1. Odluke o objavljivanju pravila o potporama za istraživanje i razvoj i inovacije).

– u slučaju suradnje poduzetnika i istraživačkih organizacija

Zajednički projekt podrazumijeva suradnju najmanje dva partnera na osmišljavanju projekta. Oni zajednički pridonose njegovoj provedbi i dijele rizik i rezultate projekta.

U slučaju provedbe zajedničkih projekata od strane poduzetnika i istraživačkih organizacija preko istraživačke organizacije, poduzetniku u sektoru industrije ne dodjeljuje se indirektna državna potpora tj. dodijeljena sredstva neće se smatrati državnom potporom uz ispunjavanje slijedećih uvjeta:

– poduzetnik koji sudjeluje u zajedničkom projektu snosi sveukupne troškove projekta,

– rezultati koji nisu zaštićeni pravom intelektualnog vlasništva mogu se širiti bez ograničenja, dok se sva prava intelektualnog vlasništva na rezultate istraživanja, razvoja i inovacija koji su nastali kao posljedica aktivnosti koje je provela istraživačka organizacija u potpunosti pripisuju istraživačkoj organizaciji,

– istraživačka organizacija od poduzetnika koji sudjeluju na projektu prima naknadu koja je istovjetna tržišnoj cijeni zaštite prava intelektualnog vlasništva koja nastaju kao posljedica aktivnosti istraživačke organizacije koja je provedena u sklopu projekta i koja se prenose na poduzetnike koji sudjeluju u zajedničkom projektu. Svaki financijski doprinos poduzetnika koji sudjeluje u zajedničkom projektu istraživačke organizacije oduzet će se od navedene naknade,

– u slučaju kada ocjena ugovornog sporazuma zaključenog između partnera nameće zaključak da su sva prava intelektualnog vlasništva koja se odnose na rezultate istraživanja, razvoja i inovacija kao i pravo pristupa rezultatima dodijeljena različitim partnerima u zajedničkom projektu na razmjeran način u odnosu na njihove pojedinačne interese, opseg uloženog rada i financijske i druge doprinose projektu (točka 3.2.2. Odluke o objavljivanju pravila o potporama za istraživanje i razvoj i inovacije).

6. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je na svojoj 120. sjednici, održanoj 25. listopada 2012., odlučivalo o Prijedlogu Programa. Pri donošenju odluke, Vijeće je uzelo u obzir cjelokupno utvrđeno činjenično stanje.

Za korisnike sredstava iz Prijedloga Programa opisanog u točki 5. obrazloženja ovog rješenja, Vijeće je utvrdilo da njihovo financiranje ne sadrži državnu potporu.

Što se tiče dodjele subvencija, poduzetnicima koji se bave istraživanjem i razvojem, sadržanih u Prijedlogu Programa, Vijeće je odlučilo da su sukladne sa ZDP-om.

Vijeće svoju odluku obrazlaže kako slijedi.

Subvencija iz Prijedloga Programa, predstavlja državnu potporu iz članka 3. stavka 1. ZDP-a, kao što to proizlazi iz točke 3. obrazloženja ovog rješenja.

U članku 4. stavku 1. ZDP-a propisana je opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane. Izuzeća od opće zabrane državne potpore mogu se primijeniti ukoliko su intenziteti i opravdani troškovi za pojedine državne potpore sukladni s pravilima koja određuju pojedinu kategoriju državne potpore.

Stoga je Vijeće trebalo utvrditi može li se na državne potpore opisane u točki 4.4. obrazloženja ovog rješenja primijeniti izuzeće iz članka 4. stavka 2. i 3. ZDP-a.

Budući da je u Prijedlogu Programa predviđena dodjela državnih potpora iz članka 3. stavka 1. ZDP-a namijenjenih za poticanje istraživanja i razvoja, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke d) ZDP-a, a koje se odnosi na državne potpore namijenjene poticanju određenih gospodarskih djelatnosti ili određenih gospodarskih područja.

Primjena izuzeća iz članka 4. stavka 3. točke d) ZDP-a, na državne potpore iz Prijedloga Programa, opisane u točki 4.4. obrazloženja ovog rješenja, mora biti sukladna s pravilima koja određuju navedene kategorije potpore iz članka 31. Odluke koji se odnosi na državne potpore za poticanje istraživanja i razvoja.

Analizom opravdanih troškova i intenziteta državnih potpora opisanih u točki 4.4. obrazloženja ovog rješenja i primjeni pravila o zbrajanju državnih potpora opisanih u točki 4.8. obrazloženja ovog rješenja, Vijeće je utvrdilo da su sukladne s pravilima koja određuju navedene vrste državnih potpora, a koja su sadržana u Odluci, stoga je odlučeno kao u točki I. izreke ovog rješenja.

Agencija sukladno članku 13. stavku 3. ZDP-a, može donijeti odobrenje uz navođenje posebnih uvjeta i rokova za provedbu državne potpore, zbog čega je Vijeće odlučilo da državne potpore za poticanje istraživanja i razvoja predstavljaju horizontalne državne potpore koje nisu namijenjene poduzetnicima u teškoćama i koje se ne mogu dodijeliti poduzetnicima u teškoćama te je Vijeće odlučilo kao u točki II. izreke ovog rješenja.

Također, Vijeće je donijelo odluku da je Ministarstvo u obvezi Agenciji dostavljati godišnja izvješća o dodijeljenim državnim potporama iz Prijedloga Programa, stoga je odlučeno kao u točki III. izreke ovog rješenja.

Vrijeme trajanja Prijedloga Programa opisano je u točki 4.6. obrazloženja ovog rješenja te je odlučeno kao u točki IV. izreke ovog rješenja.

Temeljem članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/12-02/008

Urbroj: 580-09-01/89-2012-007

Zagreb, 25. listopada 2012.

Predsjednica Vijeća za

zaštitu tržišnog natjecanja

mr. sc. Olgica Spevec, v. r.

Rješenje, NN 129/2012-2765